### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 18. januar 2023 har vedtaget Magistratens foranstående indstilling af 9. januar 2023.

Magistratsafdelingen for Teknik og Miljø udarbejder notat.

Sagen blev behandlet sammen med sag 5.

###

Beslutningsforslag fra V

Forslag

Venstre foreslår at Aarhus Byråd beslutter at stoppe samarbejdet med Q-park, ved at opsige indgåede aftaler på alle kommunale P-arealer og fjerne muligheden for at Q-park APP kan bruges som betaling for Kommunale P-anlæg og arealer.

Borgmesterens afd. og Teknik og Miljø afdækker handlingsmuligheder for Byrådet og fremkommer med en indstilling der med konkrete beslutningsforslag, beskriver Byrådets råderum og grundlag for at vælge virksomheden fra i [adresse].

Motivation

Q-Park skal ikke levere ydelser til [adresse]

[adresse] skal afvikle og stoppe samarbejdet med Q-park på kommunale arealer og Q-Park App som betaling for Kommunale P-pladser.

Q-Park har løbende og konsekvens udvist en adfærd overfor aarhusianer og besøgende i [adresse], der ikke lever op til vores værdier.

Vi vil ikke og kan ikke acceptere at en leverandør af ydelser til [adresse] udviser en adfærd, som har været beskrevet og dækket af medierne i flere omgange. Det udstiller at der ikke er en tilgang i virksomheden til at lytte til sund fornuft.

Stillet af:

Herman Bertelsen (V), medlem af Økonomiudvalget

Bobby Lind (V), medlem af Teknik- og Miljøudvalget

På vegne af Venstre i Århus Kommune

INDSTILLING FRA MAGISTRATENS AFDELING FOR TEKNIK OG MILJØ

Svar på forslag fra V om opsigelse af kommunalt samarbejde med Q-park

### Resume

Den 2. november behandlede byrådet Venstres beslutningsforslag om at opsige samarbejdet med parkeringsselskabet Q-Park. Forslaget blev sendt til behandling i Teknik og Miljø med henblik på udarbejdelse af en indstilling til byrådet.

Teknik og Miljø indstiller til byrådet, at der arbejdes for en samling af parkeringskontrollen, enten ved at opgaven hjemtages, eller ved at den kommer i et samlet udbud. Samlingen gennemføres på Teknik og Miljøs arealer, og der indgås en dialog med de øvrige magistratsafdelinger om parkeringskontrollen på deres arealer.

Indstillingen skal ses i sammenhæng med den forestående samling af ejendomsområdet samt hjemtagelse af vægteropgaven.

### Beslutningspunkter

Det indstilles:

At 1) Teknik og Miljø i andet kvartal 2023 fremlægger et konkret forslag til en samling af parkeringskontrollen på Teknik og Miljøs egne arealer.

At 2) Teknik og Miljø indleder dialog med kommunens øvrige magistratsafdelinger om håndteringen af parkeringskontrol på deres respektive arealer.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 12-10-2022

Ragnhild Lauridsen:

Sagens behandling blev udsat i byrådets møde den 12. oktober 2022.

Udvalg: [adresse]

Dato: 02-11-2022

Ragnhild Lauridsen:

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 2. november 2022 om magistratsbehandling af forslaget.

Sagen bedes tilbagesendt byrådet via Magistraten.

Sagen blev behandlet sammen med sag 3.

Udvalg: Magistraten

Dato: 09-01-2023

Ragnhild Lauridsen: 7

Fremsendes til [adresse] med bemærkning, at Magistraten i mødet den 9. januar 2023 anbefaler, at byrådet tiltræder Magistratsafdelingen for Teknik og Miljøs indstilling af 5. januar 2023.